กรมเจ้าท่า ประกาศกำหนดการควบคุมการจราจรทางน้ำในแม่น้ำเจ้าพระยาเป็นการเฉพาะคราว ระหว่างวันที่ 5-9 สิงหาคมนี้
กรมเจ้าท่า ประกาศกำหนดการควบคุมการจราจรทางน้ำในแม่น้ำเจ้าพระยาเป็นการเฉพาะคราว ระหว่างวันที่ 5-9 สิงหาคมนี้ ตั้งแต่สะพานกรุงธนบุรี ถึง ปากคลองมอญ เขตบางกอกใหญ่      นายสมศักดิ์ ห่มม่วง อธิบดีกรมเจ้า เปิดเผยว่า ด้วยกองทัพเรือ โดยคณะกรรมการจัดเตรียมความพร้อมขบวนเรือพระราชพิธี (คตร.) จะทำการฝึกซ้อมรูปขบวนเรือพระราชพิธี ในการเสด็จพระราชดำเนินเลียบพระนครโดยขบวนพยุหยาตราทางชลมารค เนื่องในงานพราชพิธีบรมราชาภิเษก พุทธศักราช 2562 ระหว่างวันที่ 5 – 9 สิงหาคม 2562 ตั้งแต่สะพานกรุงธนบุรี เขตบางพลัด กรุงเทพมหานคร ถึง ปากคลองมอญ เขตบางกอกใหญ่ กรุงเทพมหานครเพื่อการรักษาความปลอดภัยให้กับขบวนเรือพระราชพิธี กรมเจ้าท่า จึงกำหนดการควบคุมการจราจรทางน้ำ ในแม่น้ำเจ้าพระยา เป็นการเฉพาะคราว โดยพื้นที่ควบคุมการเดินเรือในแม่น้ำเจ้าพระยาระหว่างวันที่ 5 – 9 สิงหาคม 2562 ตั้งแต่เวลา 06.30 – 15.00 น. หรือจนกว่าจะแล้วเสร็จ ตั้งด้านทิศเหนือ สะพานกรุงธนบุรี เขตบางพลัด กรุงเทพมหานคร จรดด้านทิศใต้ ที่ปากคลองมอญ เขตบางกอกใหญ่ กรุงเทพมหานคร เรือทุกลำที่แล่นผ่านพื้นที่ดังกล่าว ต้องใช้ความระมัดระวังในการเดินเรือเป็นพิเศษ เดินเรืออย่างช้าและเบาเพื่อไม่ให้คลื่นกระทบต่อการฝึกซ้อมกำลังพลฝีพายขบวนเรือพระราชพิธี และให้เรือทุกลำหลีกทางให้กับขบวนเรือ ห้ามสวนหรือแซงขบวนเรือโดยเด็ดขาด สำหรับเรือโดยสารข้ามฝากให้หยุดเดินเรือชั่วคราว รอจนกว่าขบวนเรือผ่านหรือรอฟังคำสั่งจากเจ้าหน้าที่กรมเจ้าท่า ให้เดินเรือได้ตามปกติ ทั้งนี้หากผู้ควบคุมเรือลำใดฝ่าฝืน ไม่ปฏิบัติตามประกาศนี้ มีความผิดระวางโทษปรับตั้งแต่ห้าร้อยบาทถึงห้าพันบาท และให้เจ้าท่ามีอำนาจสั่งยึดประกาศนียบัตรผู้ควบคุมเรือมีกำหนดไม่เกิน 6 เดือน